סוניקווה מרטין-גרין

סוניקווה מרטין-גרין (באנגלית: Sonequa Martin-Green; נולדה ב-21 במרץ 1985) היא שחקנית אמריקאית. מרטין-גרין ידועה בעיקר בזכות תפקידה בתור סשה ויליאמס (אנ') בסדרת הטלוויזיה "המתים המהלכים" (2012–2018), וידועה גם בתור מייקל ברנהאם בסדרת הטלוויזיה "מסע בין כוכבים: דיסקברי" (2017-הווה). בנוסף שיחקה מספר דמויות משנה בסדרות הטלוויזיה "עד עצם היום הזה" (2009–2011) ו"האישה הטובה" (2013). סוניקווה מרטין נולדה וגדלה בעיר ראסלוויל (אנ'), שבצפון-מערב מדינת אלבמה שבארצות הברית. בתם של צ'ארלס ווינסטון מרטין (1943–2021) ושל ורה לין מרטין-מור (לבית פרימן; 1950–2021). הוריה התגרשו כשהייתה צעירה ואמה נישאה בשנית. יש לה אחות אחת, נאקישה,, ושלוש אחיות למחצה מנישואיו הראשונים של אביה. בשנת 2007 סיימה את לימודיה לתואר ראשון בתיאטרון באוניברסיטת אלבמה. למרות שהתפרסמה בעיקר בשל תפקידיה הטלוויזיוניים, הופעותיה הראשונות של מרטין-גרין היו דווקא בסרטי קולנוע עצמאיים ("אינדי"), החל משנת 2005 ועד שנת 2012. תפקידה הראשון בטלוויזיה היה בשנת 2008, כשהופיעה בפרק אחד של הסדרה "חוק וסדר: כוונה פלילית". בשנת 2009 החלה לגלם את דמותה של קורטני ולס בסדרה "האישה הטובה", ושיחקה בסדרה במשך שתי עונות. היה זה התפקיד הקבוע הראשון שלה בו היא משחקת דמות מבוגרת, בניגוד לתפקידי נערה מתבגרת ששיחקה עד אז בקולנוע ובטלוויזיה. בשנת 2011 שיחקה בדרמה "צועקת לשמיים" בכיכובה של זואי קרביץ. בשנת 2012 קיבלה מרטין-גרין תפקיד קבוע בסדרה "המתים המהלכים" כסשה ויליאמס, אחותו של טייריס. בשנת 2013, לאחר סיום צילומי העונה השלישית של "המתים המהלכים", לוהקה מרטין-גרין לתפקיד תמרה בסדרה "עד עצם היום הזה". היא שיחקה בתפקיד קבוע בעונה השנייה ובתפקיד אורח בעונה השלישית, ולאחר מכן חזרה לתפקידה בסדרה "המתים המהלכים", עד לסיום עונתה השביעית. בסוף שנת 2016 לוהקה מרטין-גרין לסדרה "מסע בין כוכבים: דיסקברי" בתפקיד מייקל ברנהאם. בשנת 2019 שיחקה בסרט חג המולד "חג בראש אחר", שעלה בנובמבר בשירות נטפליקס. בשנת 2021 שיחקה בסרט הקולנוע "ספייס ג'אם: אגדה חדשה" בתור קאמייה ג'יימס, אשתו של לברון ג'יימס. ב-4 בדצמבר 2010 מרטין-גרין נישאה לשחקן קנריק גרין (אנ') אותו פגשה עת שיחקו יחד במחזה בתיאטרון מקארטר בעיר פרינסטון שבניו ג'רזי. ב-10 בינואר 2015, היא ילדה את בנה הראשון, קנריק ג'סטין גרין השני. ב-19 ביולי 2020, היא ילדה בת נוספת, סראייה שונטה גרין. המשפחה מתגוררת בלוס אנג'לס, קליפורניה. מאז אפריל 2016, מרטין-גרין היא שגרירה של הארגון "Stand Up to Cancer", מעודדת ניסויים קליניים, עם דגש מיוחד על הסברה בקהילות מגוונות מבחינה אתנית. בראיון שנתנה בפברואר 2018, אמרה מרטין-גרין שאמה נאבקה בשלושה סוגי סרטן ואחת מאחיותיה למחצה חלתה בסרטן השד. ב-13 ביולי 2021, מרטין-גרין הודיעה באינסטגרם ששני הוריה נפטרו; אביה ב-9 באפריל ואמה ב-10 באפריל, מסיבות שאינן קשורות. מדיה וקבצים בנושא סוניקווה מרטין-גרין בוויקישיתוף סוניקווה מרטין-גרין, ברשת החברתית פייסבוק סוניקווה מרטין-גרין, ברשת החברתית אקס (טוויטר) סוניקווה מרטין-גרין, ברשת החברתית אינסטגרם סוניקווה מרטין-גרין, סרטונים בערוץ היוטיוב סוניקווה מרטין-גרין, במסד הנתונים הקולנועיים IMDb (באנגלית) סוניקווה מרטין-גרין, באתר "אידיבי", מאגר הידע העברי לקולנוע ישראלי ועולמי סוניקווה מרטין-גרין, באתר Rotten Tomatoes (באנגלית) סוניקווה מרטין-גרין, באתר Metacritic (באנגלית) סוניקווה מרטין-גרין, במסד הנתונים הקולנועיים KinoPoisk (ברוסית) UA alum Sonequa Martin-Green upgraded to 'Walking Dead' series regular, אתר מדינת אלבמה, ‏4 באפריל 2013 (באנגלית) "'Star Trek: Discovery' Casts 'Walking Dead' Actress as Star: Exclusive". EW.com (באנגלית). נבדק ב-2018-01-09.